Tienerseun sterf in ongelukJandré van der Walt. Foto: Facebook Jandré van der Walt (16) is Maandagoggend in ŉ ongeluk naby Ohrigstad in Limpopo dood. Die Hoër Tegniese Skool Middelburg in Mpumalanga het gesê hy het met groot hartseer van Jandré, ŉ leerder aan die skool, se dood verneem. “Aan sy ouers, Jannie en Magda van der Walt, en familie wil ons sterkte sê, julle is in ons gebede. Mag Jesus julle toevou in liefde en vertroosting. HTS Middelburg sal al die mooi herinneringe aan Jandré in ons harte koester!” Die Middelburg Observer berig Jandré en sy vriendin, ook ŉ leerder aan die HTS Middelburg, was saam met Jandré se oupa op pad terug van ŉ jagtog toe die ongeluk gebeur het. Nick Dollman, woordvoerder van Netcare 911, het gesê paramedici het omstreeks 06:30 Maandag op die toneel op die R36 sowat 8 km van Ohrigstad aangekom. “Volgens berigte van die toneel het die bestuurder van die bakkie beheer verloor voor die bakkie die pad verlaat en gerol het.” Dollman het gesê ŉ man het matige beserings opgedoen terwyl nog ŉ persoon matige tot ernstige beserings opgedoen het. Hulle is albei op die toneel behandel voor hulle na ŉ nabygeleë hospitaal vervoer is vir verdere mediese sorg. Volgens Dollman het Jandré ernstige beserings opgedoen en is op die toneel dood verklaar. Volgens die berig in die Middelburg Observer is Jandré waarskynlik uit die bakkie geslinger waarna die voertuig vermoedelik bo-oor hom gerol het. Die ongelukstoneel. Foto: Netcare 911